O‘zbekistonga faqat yodlangan osh tuzi import qilinadi

O‘zbekiston Respublikasi Prezidentining 2014-yil 19-fevral kungi qaroriga muvofiq qabul qilingan “Sog‘lom bola yili” Davlat dasturining 6-bandiga binoan “O‘zbekiston Respublikasining ‘Yod tanqisligi kasalliklari profilaktikasi to‘g‘risida’gi Qonuniga o‘zgartish va qo‘shimchalar kiritish haqida”gi qonun loyihasini ishlab chiqish belgilandi. Bu haqda huquqshunos Xushnudbek Xudayberdiyev o‘z saytida xabar berdi.

Mazkur qonun loyihasiga ko‘ra, import qilinadigan yoki respublikada ishlab chiqariluvchi oziq-ovqat uchun ishlatiladigan barcha tuzni yod bilan majburiy boyitish to‘g‘risidagi normani kiritish belgilab qo‘yiladi.
Ta’kidlash joiz, “Yod tanqisligi kasalliklari profilaktikasi to‘g‘risida”gi Qonun 2007-yil 3-may kuni qabul qilingan. Qonun 25 moddadan iborat bo‘lib, uning asosiy maqsadi yod yetishmasligi kasalliklari profilaktikasi sohasidagi munosabatlarni tartibga solishdan iboratdir.
Qonunning 15-moddasida “O‘zbekiston Respublikasida ishlab chiqariladigan va realizatsiya qilinadigan osh tuzi, albatta, yodlanishi kerak” deya belgilab qo‘yilgan.
Bundan xulosa qilish mumkinki, “Sog‘lom bola yili” Davlat dasturi doirasida kiritiladigan o‘zgartirish import qilinadigan osh tuziga taaluqli bo‘ladi, — deb yozadi Xudayberdiyev.